## REFERAT

**Møde i Aftagerpanelet for Litteraturvidenskab**

**15. december 2020 kl. 17.00-18.30**

Emne: Møde i aftagerpanelet for Litteraturvidenskab

Dato og tidspunkt: Tirsdag den 15. december 2020 kl. 17.00

Sted: Zoom

Deltagere: Ditte Hede Haugstrup (DH), Mads Damsbo (MD), Christian Alnor (CA), Susan Mose (SM), Peter Rønhof Sloth (PS), Pernille Ramsdahl (PR) Benjamin Boysen (BB), Søren Frank (SF), Adam Paulsen (AP), Martin Hemmje Østergaard (MØ), Madikken Emmalie Zelda Thomsen (MT), Mervan Erdem (ME)

Gæst: Fleur Bernburg (FB)

Afbud fra: Michael Linde Larsen, Sørine Bang-Møller, Mette-Lene Biel, Nicolai Frank, Thomas Illum Hansen

Fraværende: Alexander Overgaard Rasmussen, Ole Sønnichsen

Referent: Ingelise Nielsen (IN)

SF bød velkommen til panelet og præsenterede to nye studentermedlemmer: Madikken og Mervan. Desuden bød han velkommen til en ny aftagerrepræsentant: Pernille Ramsdahl.

Aftagerne præsenterede sig for hinanden, og DH overtog som formand ordstyrerposten.

* **Opsummering og godkendelse af sidste mødes referat**

DH gjorde rede for, at der sidste gang var kommet et forslag fra SM om, at man på hvert møde gav en tilbagemelding om, hvordan panelets input var blevet brugt siden sidst. Hun slog fast, at det var en idé, som hun gik ind for – og at det fremover ville blive sådan. Dog ikke denne gang, da året 2020 på mange måder havde været et anderledes år (Covid-19 og barsel), hvorfor hun ikke havde fået samlet op på punktet til dette møde.

DH spurgte ind til et punkt fra sidste møde, hvoraf det fremgår, at Litteraturvidenskab ville arbejde hen imod at kunne tilbyde en gymnasieprofil. SF fortalte, at man ikke var kommet videre med dette arbejde. Det skyldes igen krisen med Covid-19, som havde betydet, at der havde været en del akutte og uforudsigelige opgaver, der havde forsinket andre faglige udviklingsopgaver.

DH oplyste, at der på sidste møde havde været en del diskussion i forhold til at gøre uddannelsen mere synlig, f.eks. med læsecafeer på Heartland mv. Covid-19 har igen forhindret denne indsats, men fremover skal vi nok mere klart aftale, hvem der griber disse gode idéer og fører dem ud i livet.

DH fortalte ligeledes, at der ikke havde været aftagere, som havde henvendt sig for at tilbyde sparring ved ansøgninger eller øvrig mentorstøtte til kommende dimittender, jf. referatet fra sidst. Hun opfordrede RIO til at tilkendegive, om man stadig ønskede, at aftagere skulle byde ind med sådanne tilbud. FB sagde til dette, at man fra RIO’s side var meget glad for ethvert input fra aftagerne. CA tilbød sparring ved ansøgninger rettet mod gymnasiet, og opfordrede til, at tiltaget blev systematiseret.

Panelet havde ikke yderligere bemærkninger til referatet, som dermed blev godkendt.

* **Meddelelser**
* **Nye ledighedstal v. studieleder Søren Frank**

Den årgang, som dimitterede i 2017 (18 studerende i alt) havde en ledighedsprocent i 4.- 7. kvartal på godt 12%. Desværre er det nyeste tal fra 2018 (21 studerende) ikke lige så fint, da man her måler en ledighedsprocent på 39%. Årgang 18 er den sidste store årgang før dimensioneringen, så vi må regne med at dimittendårgang 2019 (7 studerende) og dimittendårgang 20 (12 studerende) får nemmere ved at finde arbejde. Med så få studerende skal der ikke mange i job for at rykke meget på tallene.

Dimittendledigheden for 17 lå meget under de andre universiteters ledighed for Litteraturvidenskab/Litteraturhistorie, men tallet for 18 er højere.

SM gav udtryk for, at den aktuelle ledighedsprocent er meget bekymrende, og at det ikke er særligt opmuntrende, at det er det kraftige fald i antallet af studerende, som man håber, kan sænke tallet, da 7 eller 12 på en kandidatuddannelse sandsynligvis ikke er nok til at skabe et godt studentermiljø. Desværre er gymnasiesektoren også ramt af nedskæringer, så den sektor kan heller ikke aftage mange kandidater i øjeblikket.

SF mente, at man må holde sig for øje, at bestræbelserne på at få studerende i arbejde har tre aktører: uddannelsen, de studerende og arbejdsmarkedet. Han fortalte, at på den årgang, hvor der er 7 studerende, er der 6, som skal i praktik. 5 af disse har valgt et praktikforløb på mikroforlag, hvilket efter SF’s mening viser en meget smal opfattelse af, hvad uddannelsen kan bruges til. Det skal vi blive bedre til at brede ud – og det aktuelle aftagerpanel kan være vigtig spiller i dette, da panelets medlemmers profiler afspejler, at uddannelsen i Litteraturvidenskab kan føre til endog meget forskellige karrierer. PR mente, at de studerende havde for få muligheder for at spejle sig i mulige karriereveje; og at de fleste kun ville kunne nævne forlag og biblioteker som et sted, hvor de efterfølgende ville kunne få arbejde. MD påpegede, at man skulle sætte ind meget tidligt på uddannelsen, hvis de studerende skulle kunne nå at få dette bredere perspektiv.

* **Fri leg v. alle**
* **Orientering om fakultetets og uddannelsens økonomi**

SF orienterede om, at universitet i en årrække har tæret på en opsparing, der nu er ved at være i bund, og der er desuden blevet indført en ny taxameterordning, hvor man ikke længere i samme grad bliver belønnet for gennemførselshastighed, men i stedet for employabilitet. De to forhold gør, at Humaniora er presset på økonomien og står i en kritisk situation, hvor vi er blevet bedt om finde besparelse, f.eks. i form af samlæsninger. Der tales bl.a. om at udvikle et metode- og analysekursus, som kan bruges på alle humanistiske uddannelser, som indeholder en litterær dimension.

Vi kan desuden se i det seneste uddannelsesregnskab, at Litteraturvidenskab har et underskud på kr. 900.000. Det er dog et regnskab, som relaterer sig til den udfasede studieordning, hvor vi stadig havde f.eks. læsefærdighedskurserne. Den nye studieordning er billigere, men vi underviser stadig mere end de ministerielle mindstekrav kræver. På nogle semestre underviser vi 14,5 time, men vi kommer nok til at skære ned til 11,5 timer, som er det gennemsnitlige mindstekrav. Tilvalget Kommunikation, retorik og formidling ligger til gengæld med et overskud på omkring kr. 200.000.

Det er universitetets holdning, at man gerne vil beholde det nuværende uddannelsesudbud, men det kræver, at vi skærer i omkostningerne.

**Optag 2020, unitest og Kvote 1**

SF fortalte, at der i år i kvote 1 er optaget studerende med et snit på 8,2, hvilket er det højeste på Humaniora. Vi optager 35% i kvote 1, resten optages i kvote 2 bl.a. gennem ret omfattende testning – og også her optager vi glimrende studerende: de bedste på Humaniora, og med en relativ høj score set i forhold hele universitetet. De studerende, vi optager, er altså både fagligt dygtige og typisk meget engagerede, hvilket gør det frustrerende, at de bagefter har svært ved at få arbejde.

* **Employabilitet i undervisningen**

SF orienterede om, at Litteraturvidenskab har gennemført et forsøg af et års varighed med at inddrage RIO direkte i undervisningen i Litteraturteori- og metodekurserne, men vi måtte desværre konstatere, at det format ikke fungerede. I stedet satser vi nu på, at underviserne selv, under vejledning af RIO, skal inkludere employabilitetsfremmende tiltag. CA bemærkede, at det fremsendt materiale med en beskrivelse af de forskellige tiltag, virkede meget ambitiøst – og hvis et kursusforløb skulle gennemarbejdes ud fra dette perspektiv, kom forløbet næsten til at virke som en del af en arbejdsmarkedsuddannelse. Når vi skal bruge en dansklærer, skal det være en, der er fagligt velfunderet og engageret – vi har ikke brug for en, der kun kan sige det rigtige om sine egne kompetencer. CA var enig i, at der skal et karriereperspektiv ind i undervisningen, men det må ikke kamme over. SF havde forståelse for synspunktet, men sagde også, at kandidater fra Litteraturvidenskab som regel ikke får job på deres fagfaglige kompetencer, men skal forberedes på at søge job på baggrund af bredere akademiske kompetencer. PS og SM mente, at det vigtige var at kunne sætte sine erhvervede kompetencer ind i den rette kontekst, så man bliver i stand til at italesætte sine kompetencer på relevant måde i forhold til den konkrete arbejdsplads. MØ indskød, at for ham var det lige så vigtigt, at de studerende bliver klar over, hvor deres personlige engagement ligger, for derefter målrettet at bruge uddannelsen til at nå der hen jobmæssigt.

* **SDU Rio**
* **CMS v. Karriere- og employabilitetskonsulent Fleur Bernburg**

Internationalt har man forsøgt at danne sig et overblik over, hvilke kompetencer der i fremtiden vil blive mere brug for – de såkaldte 21. Century Skills. Når man gennemser disse kompetencer, er der ret mange af dem, som bliver trænet gennem en humanistisk uddannelse. Det tyder på, at der bliver brug for dimittender fra Litteraturvidenskab, men der kan være forskellige barrierer i forhold til rekrutteringen. En del virksomheder og offentlige institutioner tror ikke at akademikere er gode til praktiske opgaver – og virksomhederne kan ikke gennemskue, hvad kandidaterne egentlig kan. Desuden rapporterer virksomhederne, at de heller ikke får henvendelser fra akademikere. Det ser altså ud til, at der her er et udviklingspotentiale til at få flere i job.

CMS er et kompetenceafklarende forløb på fire undervisningsgange af tre timer, som er obligatorisk ved praktikophold, og som også udbydes i forbindelse med karriereprofilfagene. På kandidatuddannelsen i Litteraturvidenskab er der obligatorisk praktik, og CMS kan her medvirke til at oversætte kompetencer fra uddannelsesperspektivet til arbejdsmarkedsperspektivet. Vi er optaget af at gøre de studerende selvhjulpne i forhold til at kunne formulere sig om egne kompetencer, så de løbende i livet kan revidere deres egen kompetenceprofil. Vi kan også hjælpe de studerende til at få øje på, at det, de brænder for at komme til at arbejde med, måske kan findes i andre jobtyper, end de forestiller sig.

Ved evalueringer viser de studerende stor tilfredshed med CMS, og de få målinger, vi hidtil har lavet i forhold til effekt, indikerer også, at CMS bidrager meget positivt til at få de studerende i arbejde hurtigere.

RIO er desuden i gang med at udrulle et nyt projekt på hele Humaniora, som hedder ”Teach the teacher”, hvor underviserne får tilbud om at deltage i et undervisningsforløb, som skal støtte dem i at oversætte indholdet i deres fag til arbejdsmarkedsrettede kompetencer. Formålet er at sikre, at employabilitetsperspektiver bliver direkte koblet til kernefagligheden.

RIO er også ved at teste et nyt tilbud: ”Inspirationsbesøg i organisationer for VIP’ere”, hvor undervisere får mulighed for at besøge forskellige arbejdspladser, og formålet er at give VIP’ere en bedre forståelse for, hvordan kompetencer fra uddannelsen bliver brugt på arbejdsmarkedet. Hvis testfasen går godt, vil alle undervisere fra humanistiske uddannelser få dette tilbud.

Opsummerende kan man sige, at fokus fra RIOs side er ved at skifte fra ekstracurrekulært (karrieredage) til co-currikulært (samundervisning) og i sidste ende til curriculært (underviseren tænker selv perspektivet ind i sit fag), dog sådan, at alle tre typer af employabilitetstiltag stadig vil findes.

* **Mentorordning, alumneoplæg og ”månedens gæst i undervisningen”**

Behandlingen af dette punkt blev flyttet til næste møde.

* **Alumne forening – what’s next?**

Behandlingen af dette punkt blev flyttet til næste møde.

DH indkalder til næste møde i det tidlige forår.

SF gjorde opmærksom på, at fokus på dette møde vil være en bedre organisering af den employabilitetsstøtte, som alumner/aftagerpanelets medlemmer kan give de studerende.